Izčrpno poročilo Evropskemu parlamentu in Svetu o uporabi jamstva EU Evropskega sklada za strateške naložbe (EFSI) in delovanju jamstvenega sklada Evropskega sklada za strateške naložbe (EFSI)

Unija zagotovi EIB brezpogojno, nepreklicno jamstvo na prvi poziv za operacije financiranja in naložbene operacije v okviru EFSI. Z zagotavljanjem večjega prevzemanja tveganj za EIB jamstvo EU omogoča povečanje obsega bolj tveganih projektov, ki jih podpirajo operacije financiranja in naložbene operacije EIB v okviru dela za infrastrukturo in inovacije, in s tem pomaga pri odpravljanju nedelovanja trga in neoptimalnih naložbenih okoliščin. Jamstvo EU omogoča tudi večji obseg posojil in večje število podjetij, ki bodo zajeta v del za MSP Evropskega investicijskega sklada (EIS), in s tem olajša dostop do financiranja za MSP ter manjša podjetja s srednje veliko tržno kapitalizacijo.

Ciljno obdobje EFSI se je končalo 31. decembra 2020. Podpisi že odobrenih operacij EFSI se lahko izvedejo do 31. decembra 2022, operativno spremljanje pa se bo nadaljevalo do poplačila vseh operacij financiranja in naložbenih operacij, podprtih z jamstvom EU.

Člen 18(3)(b) uredbe o EFSI določa, da Komisija do 30. junija 2018 in nato vsaka tri leta objavi izčrpno poročilo o uporabi jamstva EU in delovanju Jamstvenega sklada.

§Kot odziv, pri katerem se je upošteval gospodarski vpliv virusa COVID-19, sta bili 27. aprila 2020 podpisani šesta sprememba in prilagoditev sporazuma EFSI, da bi spremenili namembnost virov iz portfelja lastniškega kapitala dela za infrastrukturo in inovacije na ravni nacionalnih spodbujevalnih bank ter določenih obstoječih produktov dela za MSP v podporo odobravanju posojil za obratni kapital podjetjem, ki jih je prizadel COVID-19.

§Peta sprememba in prilagoditev sporazuma o EFSI je bila podpisana 27. marca 2020, da bi med drugim povečali prispevek sklada EFSI k obstoječim produktom dela za MSP in dodali dva nova produkta dela za MSP (produkt evropskega ukrepa za povečanje tveganega kapitala (ESCALAR) ter produkt izobrazbe in usposobljenosti).

§Četrta sprememba in prilagoditev sporazuma o EFSI je bila podpisana 20. decembra 2018, da bi povečali prispevek sklada EFSI k obstoječim produktom dela za MSP in dodali dva nova produkta dela za MSP (produkt kombiniranja EFSI in produkt zasebnega kredita EFSI za MSP).

§Uredba o EFSI je bila leta 2017 spremenjena z Uredbo (EU) 2017/2396 Evropskega parlamenta in Sveta z dne 13. decembra 2017 o spremembi uredb (EU) št. 1316/2013 in (EU) 2015/1017 v zvezi s podaljšanjem obstoja Evropskega sklada za strateške naložbe ter uvedbo tehničnih izboljšav za ta sklad in Evropsko svetovalno vozlišče za naložbe (v nadaljnjem besedilu: uredba o EFSI 2.0). Z uredbo o EFSI 2.0 se je med drugim povečal obseg jamstva EU in prilagodila ciljna stopnja rezervacij. Tretja sprememba in prilagoditev sporazuma o EFSI je bila podpisana 9. marca 2018, da bi odražala uredbo o EFSI 2.0.

§Druga sprememba in prilagoditev sporazuma o EFSI je bila podpisana 21. novembra 2017, pri čemer so bili trije produkti jamstva v okviru dela za MSP iz strukture začasne okrepitve (prednostna obravnava) preoblikovani v strukturo stalne okrepitve (dodatek), dodan pa je bil tudi nov produkt dela za MSP, tj. okrepitev jamstvenega instrumenta za kulturne in ustvarjalne sektorje.

§Prva sprememba in prilagoditev sporazuma o EFSI je bila podpisana 21. julija 2016, pri čemer sta bila dodana dva nova produkta v okviru dela za MSP: lastniški produkt dela za MSP in okrepitev jamstva EaSI.

Evropski sklad za strateške naložbe (EFSI) je bil ustanovljen leta 2015 skupaj z Evropskim svetovalnim vozliščem za naložbe (EIAH) in Evropskim portalom naložbenih projektov (EIPP) v skladu z Uredbo (EU) 2015/1017 Evropskega parlamenta in Sveta z dne 25. junija 2015 o spremembi uredb (EU) št. 1291/2013 in (EU) št. 1316/2013 (uredba o EFSI), da bi se z mobilizacijo zasebnega financiranja spodbudile naložbe v Uniji. Sporazum o upravljanju EFSI in odobritvi jamstva EU (v nadaljnjem besedilu: sporazum o EFSI) sta Komisija in Evropska investicijska banka (EIB) podpisali 22. julija 2015.

EFSI je po izbruhu pandemije COVID-19 v začetku leta 2020 sodeloval v usklajenem odzivu Evrope, ki naj bi ublažil socialno-ekonomske posledice krize zaradi COVID-19. EIS je s sredstvi, sproščenimi iz sklada EFSI, finančnim posrednikom zagotovil jamstvo v višini 2,2 milijarde EUR ter tako dal na voljo 8 milijard EUR za financiranje podjetij, vključno z mikro- in socialnimi podjetji ter malimi in srednjimi podjetji v kulturnih in ustvarjalnih sektorjih.

Usmerjevalni odbor EFSI je aprila 2020 kot odziv na pandemijo COVID-19 odobril prenos 250 milijonov EUR iz portfelja lastniškega kapitala dela za infrastrukturo in inovacije na ravni nacionalnih spodbujevalnih bank v del za MSP, da bi povečal zmogljivost instrumentov, namenjenih malim in srednjim podjetjem, ki jih je prizadel COVID-19.

Jamstvo EU krije operacije financiranja in naložbene operacije, ki jih podpišeta EIB v okviru dela za infrastrukturo in inovacije ter EIS v okviru dela za MSP. Začetna razdelitev med obema deloma je bila do največ 13,5 milijarde EUR za del za infrastrukturo in inovacije in do največ 2,5 milijarde EUR za del za MSP. Usmerjevalni odbor EFSI se je glede na velik odziv na del za MSP odločil za okrepitev slednjega s prerazporeditvijo 500 milijonov EUR iz dela za infrastrukturo in inovacije v del za MSP v juliju 2016. Uredba o EFSI 2.0 je dodatno povečala delež dela za MSP in tako določila mejni znesek v višini 6,5 milijarde EUR, ki bi ga usmerjevalni odbor lahko prilagodil na največ 9 milijard EUR (preglednica 1).

Narava jamstva EU se obnavlja do konca leta 2022, kar pomeni, da se kritje jamstva EU lahko da na voljo za nove operacije po odplačilu obstoječih pod pogojem, da jamstvo EU nikoli ne preseže 26 milijard EUR in da skupna neto plačila iz splošnega proračuna Unije v okviru jamstva EU ne presežejo 26 milijard EUR.

Do 31. decembra 2020 je EIB v okviru dela za infrastrukturo in inovacije podpisala 629 operacij za skupno financiranje v višini 57,2 milijarde EUR, kar bo po pričakovanjih mobiliziralo naložbe v višini 278,2 milijarde EUR v vseh državah članicah EU.

V okviru dela za infrastrukturo in inovacije dodeljevanje operacij EIB portfelju dolžniških ali lastniških instrumentov temelji na sistemu EIB za bonitetno oceno posojil in standardni oceni tveganja EIB. V okviru dela za infrastrukturo in inovacije je jamstvo EU v najvišjem znesku 19,25 milijarde EUR razdeljeno na naslednji postavki:

Do 31. decembra 2020 je bilo unovčeno jamstvo EU v okviru dela za infrastrukturo in inovacije za skupni znesek 80,4 milijona EUR. Unovčenih je bilo še dodatnih 5,0 milijonov EUR za stroške financiranja EIB, 77,4 milijona EUR za prilagoditve vrednosti operacij v zvezi z lastniškim kapitalom ter 3,9 milijona EUR za stroške izterjatve in izterljive upravne stroške EIB.

Do konca leta 2020 je skupina EIB (EIB in EIS) odobrila 1 549 operacij v okviru EFSI za skupno financiranje v višini 103 milijarde EUR. 1 421 teh operacij je že bilo podpisanih konec leta 2020, in sicer za skupno financiranje v višini 82,7 milijarde EUR. Pričakuje se, da bodo odobrene operacije mobilizirale naložbe v višini 545,3 milijarde EUR (od česar skupne naložbe že podpisanih operacij znašajo 479,5 milijarde EUR) v vseh državah članicah EU in za vse cilje, določene v uredbi o EFSI, pri čemer je več kot polovica dodeljena raziskavam, razvoju in inovacijam, malim in srednjim podjetjem ter podjetjem s srednje veliko tržno kapitalizacijo (slika 1).

Dolžniški portfelj dela za infrastrukturo in inovacije vključuje vse operacije v zvezi z dolžniškim kapitalom, ki so bile podpisane in niso bile odpovedane. EIB za vsako operacijo opravi standardno oceno tveganja, ki vsebuje izračun stopnje verjetnosti neizpolnitve obveznosti in stopnjo izterjave, pri tem pa ne upošteva jamstva EU (tako je razvidno splošno tveganje transakcije ). Operacije, ki jih podpira jamstvo EU, so običajno bolj tvegane kot običajne operacije EIB, tako da spadajo na področje posebnih dejavnosti . Manj tvegane transakcije se lahko vključijo v portfelj EFSI, če je jasno dokazana visoka dodana vrednost in je njihova vključitev v skladu z merilom zagotavljanja dodatnosti.

V okviru dolžniškega portfelja dela za infrastrukturo in inovacije proračun Unije zagotavlja 100-odstotno jamstvo za del prve izgube za dolžniški portfelj, ki ga izvaja EIB v okviru EFSI. Del prve izgube naj bi bil približno 25 % za standardni dolžniški portfelj dela za infrastrukturo in inovacije ter 33 % za hibridni dolžniški portfelj dela za infrastrukturo in inovacije v obsegu celotnega portfelja operacij, ki jih financira EIB ob koncu naložbenega obdobja, preostalo tveganje pa v celoti nosi EIB.

Jamstvo EU se lahko unovči v primeru neplačila s strani dolžnikov EIB ali če pride do postopka prestrukturiranja, in sicer za kritje izgub zaradi prestrukturiranja pri operacijah v zvezi z dolžniškim kapitalom.

Dolžniške operacije EIB ustvarjajo prihodke, določene v skladu z metodologijo EIB za oblikovanje cen. Prihodki, povezani s tveganjem, se razdelijo med Unijo in EIB na podlagi načel delitve tveganja in prihodkov, določenih v sporazumu o EFSI, v skladu s katerimi jamstvo EU krije celotni del prve izgube, celotno preostalo tranšo tveganja pa obdrži EIB.

Do 31. decembra 2020 je bilo podpisanih 460 operacij v zvezi z dolžniškim kapitalom, od tega 403 standardne dolžniške operacije in 57 hibridnih dolžniških operacij, v okviru dela za infrastrukturo in inovacije za skupno financiranje v višini 50,3 milijarde EUR.

3.1.2 Lastniški portfelj dela za infrastrukturo in inovacije

Lastniški portfelj dela za infrastrukturo in inovacije vključuje vse podpisane in neodpovedane operacije v zvezi z lastniškim kapitalom. Za ta portfelj se jamstvo EU lahko uporablja za podporo neposrednim naložbam v posamezna podjetja ali projekte (neposredne naložbe v zvezi z lastniškim kapitalom) oziroma financiranju skladov ali podobnih portfeljskih tveganj (portfelj v zvezi z lastniškim kapitalom).

EIB opravi standardno oceno in ugotovi, ali operacija vključuje tveganja v zvezi z lastniškim kapitalom ali ne, ne glede na njeno pravno obliko ali poimenovanje.

EIB v okviru standardnega portfelja lastniškega kapitala dela za infrastrukturo in inovacije vlaga po načelu enakovrednosti z jamstvom EU. Jamstvo EU krije 50 % za vse operacije v zvezi z lastniškim kapitalom, vključene v standardni portfelj lastniškega kapitala dela za infrastrukturo in inovacije, preostalih 50 % pa obdrži EIB.

Jamstvo EU se lahko unovči za kritje negativnih prilagoditev vrednosti, realiziranih izgub ob odsvojitvi in stroškov financiranja, ki jih ima EIB, za del naložb v lastniški kapital, za katere jamči EU.

Prihodki, ki jih je mogoče pripisati jamstvu EU in se prejmejo iz naslova standardnega portfelja lastniškega kapitala dela za infrastrukturo in inovacije, se uporabljajo za plačilo jamstvu EU.

S tretjo spremembo in prilagoditvijo sporazuma o EFSI z dne 9. marca 2018 so bili poleg standardnega portfelja lastniškega kapitala dela za infrastrukturo in inovacije vzpostavljeni še portfelj lastniškega kapitala dela za infrastrukturo in inovacije na ravni nacionalnih spodbujevalnih bank. Jamstvo EU na osnovi portfelja krije 95 % dela prve izgube, preostalih 5 % in tudi celotno preostalo tveganje pa obdrži EIB.

Do 31. decembra 2020 je bilo podpisanih 169 operacij v zvezi z lastniškim kapitalom, od tega 163 standardnih lastniških operacij in 6 lastniških operacij na ravni nacionalnih spodbujevalnih bank, v okviru dela za infrastrukturo in inovacije za skupno financiranje v višini 6,9 milijarde EUR.

3.2 Del za MSP

Del za MSP omogoča lažji dostop do posojil in lastniškega financiranja za mala in srednje velika podjetja in v omejenem obsegu tudi za mala podjetja s srednje veliko tržno kapitalizacijo. Izvaja ga EIS.

Jamstvo EU, dodeljeno za del za MSP v skladu z uredbo o EFSI, je omejeno na 6,75 milijarde EUR za dolžniške in lastniške operacije.

Do 31. decembra 2020 je EIS podpisal operacije dela za MSP s finančnimi posredniki za skupno financiranje EIS v višini 25,5 milijarde EUR. Te operacije naj bi mobilizirale naložbe v višini 211 milijard EUR v vseh državah članicah EU. Poleg tega je skupno 1 427 600 podjetij prejelo financiranje EFSI v okviru dela za MSP.

3.2.1 Dolžniški portfelj dela za MSP

Del dela za MSP, ki koristi jamstvo EU, na področju podpore za financiranje posojil, povečuje učinek obstoječih finančnih instrumentov EU za MSP. Njihova krepitev v okviru EFSI je omogočila hitrejše uvajanje jamstva ter to, da ti finančni instrumenti podpirajo večji obseg posojil in večje število podjetij. Podpora je namenjena zlasti naslednjim instrumentom:

§jamstveni shemi za posojila v okviru programa COSME, ki povečuje dostop do finančnih sredstev za bolj tvegana MSP;